Document ID: 32014R0871

KOMISIJAS ĪSTENOŠANAS REGULA (ES) Nr. 871/2014
(2014. gada 11. augusts),
ar kuru iepriekšējos gados notikušās pārzvejas dēļ veic atvilkumus no nozvejas kvotām, kas 2014. gadā pieejamas attiecībā uz konkrētiem zivju krājumiem
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 20. novembra Regulu (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008 un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (1), un jo īpaši tās 105. panta 1., 2. un 3. punktu,
tā kā:
(1)
Nozvejas kvotas 2013. gadam ir noteiktas ar:
-
Padomes Regulu (ES) Nr. 1262/2012 (2),
-
Padomes Regulu (ES) Nr. 1088/2012 (3),
-
Padomes Regulu (ES) Nr. 1261/2012 (4),
-
Padomes Regulu (ES) Nr. 39/2013 (5) un
-
Padomes Regulu (ES) Nr. 40/2013 (6).
(2)
Nozvejas kvotas 2014. gadam ir noteiktas ar:
-
Regulu (ES) Nr. 1262/2012,
-
Padomes Regulu (ES) Nr. 1180/2013 (7),
-
Padomes Regulu (ES) Nr. 24/2014 (8) un
-
Padomes Regulu (ES) Nr. 43/2014 (9).
(3)
Saskaņā ar Regulas (EK) Nr. 1224/2009 105. panta 1. punktu, ja Komisija konstatē, ka dalībvalsts ir pārsniegusi tai iedalītās nozvejas kvotas, Komisija veic atvilkumus no attiecīgās dalībvalsts turpmākajām nozvejas kvotām.
(4)
Regulas (EK) Nr. 1224/2009 105. panta 2. un 3. punktā paredzēts, ka šādus atvilkumus veic nākamajā gadā vai gados, piemērojot attiecīgos koeficientus, kas noteikti minētajos punktos.
(5)
Dažas dalībvalstis ir pārsniegušas nozvejas kvotas, kas tām iedalītas 2013. gadam. Tāpēc attiecībā uz pārzvejotajiem krājumiem būtu jāveic atvilkumi no nozvejas kvotām, kas šīm valstīm iedalītas 2014. gadam un - attiecīgā gadījumā - turpmākajiem gadiem.
(6)
Ņemot vērā to, ka Dānija 2013. gadā ir pārsniegusi tūbīšu kopējo pieļaujamo nozveju Savienības ūdeņos 2. un 4. pārvaldības apgabalā, ir nepieciešams veikt atvilkumus. Lai uzraudzītu krājuma attīstību un vietējo populāciju atjaunošanos, šajos ūdeņos 2014. gadā ir atļauta minimāla tūbīšu nozveja. Tomēr tad, ja tiek veikti minētie atvilkumi, nav iespējams tūbīšu pārvaldībā saglabāt Starptautiskās Jūras pētniecības padomes (ICES) ieteikto uzraudzības sistēmu. Tāpēc atvilkumi attiecībā uz kvotām, kuras Dānija 2013. gadā pārsniegusi šajos apgabalos, būtu jāveic no 3. tūbīšu pārvaldības apgabala kvotas.
(7)
Spānija 2012. gadā pārsniedza kvotu, kas bija iedalīta Norvēģijas omāra krājumam IX un X zonā, ES ūdeņos CECAF 34.1.1. zonā (NEP/93411). Attiecīgais atvilkums 75,45 tonnu apmērā bija piemērojams 2013. gadā, un pēc Spānijas lūguma tas tika sadalīts uz trim gadiem, sākot no 2013. gada. Atlikušais gada atvilkums, kas piemērojams Spānijas NEP/93411 krājuma kvotai, ir 25 tonnas 2014. gadā un 19 tonnas 2015. gadā, neskarot turpmāku kvotas pielāgošanu.
(8)
Ar Komisijas Īstenošanas regulu (ES) Nr. 770/2013 (10) un Komisijas Īstenošanas regulu (ES) Nr. 1402/2013 (11) tika paredzēti atvilkumi no konkrētu sugu nozvejas kvotām, kas dažām valstīm iedalītas 2013. gadam. Tomēr dažu dalībvalstu gadījumā dažu sugu kvotām piemērojamie atvilkumi bija lielāki nekā attiecīgās kvotas, kas bija pieejamas 2013. gadam, un tāpēc tos minētajā gadā nevarēja veikt pilnībā. Lai nodrošinātu, ka šādos gadījumos atvilkums no attiecīgo krājumu kvotām tiek veikts pilnā apmērā, nosakot atvilkumus no 2014. gada kvotas un attiecīgā gadījumā turpmāko gadu kvotām, būtu jāņem vērā atlikušie daudzumi.
(9)
Šajā regulā paredzētie atvilkumi no nozvejas kvotām būtu jāpiemēro, neskarot atvilkumus, kas 2014. gada kvotām piemērojami saskaņā ar Komisijas Regulu (ES) Nr. 165/2011 (12) un Komisijas Īstenošanas regulu (ES) Nr. 185/2013 (13).
(10)
Tā kā kvotas ir izteiktas tonnās vai gabalos, atvilkumi ir noapaļoti uz leju līdz pilnai tonnai vai gabalam, un daudzumi, kas mazāki par vienu tonnu vai vienu gabalu, nav ņemti vērā,
IR PIEŅĒMUSI ŠO REGULU.
1. pants
1. Regulās (ES) Nr. 1262/2012, (ES) Nr. 1180/2013, (ES) Nr. 24/2014 un (ES) Nr. 43/2014 noteiktās nozvejas kvotas 2014. gadam samazina, kā norādīts šīs regulas pielikumā.
2. Šā panta 1. punktu piemēro, neskarot atvilkumus, kas paredzēti Regulā (ES) Nr. 165/2011 un Īstenošanas regulā (ES) Nr. 185/2013.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 11. augustā

Labels: 20
6